Stal items per gids uit: hulpwerkwoord
Vrydag 12 April 2019 06:39
Fokus op stelling eerder as op 'n woord
“Suid-Afrika behoort sy kulturele erfenis te verwyder om nasiebou te bevorder.”
Dis weer daai tyd van die jaar: ATKV-debatskompetisietyd. Dan loop my en my kollegas se e-pos-inmandjies oor. Soos hierdie week: “Oom, oom! Interpreteer vir my die woord ‘behoort’ [en die res van die woorde in die onderwerp]. Asseblief en dankie, oom!” #EkLuisterByDieRadio
So graag soos wat ŉ mens wil help, so word dit ŉ onbegonne taak om vir elke debatsbloedjie ŉ omvattende en unieke antwoord te gee. Nee, ons probeer hulle liewer bemagtig, sodat hulle sélf die woorde kan interpreteer. Die ATKV is immers duidelik in hulle instruksies: “Doen so wyd as moontlik navorsing.”
Donderdag 11 April 2019 18:54
11 stappe om ŉ woord te verstaan
Taalgebruikers – en veral ook deelnemers aan debatskompetisies – trap dikwels my en my kollegas se e-poskosyne deur om te vra: “Hoe moet ek woord X interpreteer?” Juig al wat leef, want ons wêreld kan daarby baat as meer mense net ŉ bietjie woordnavorsing doen oor wat hulle eintlik besig is om te sê.
Maar so graag soos wat ons wil help, so ŉ onbegonne taak is dit om vir elke navraer ŉ omvattende en unieke antwoord te gee. Om taalgebruikers, leketaalkundiges en slaapkamerwoordeboekmakers te bemagtig om self hand aan die ploeg te slaan, het ek 11 stappe geïdentifiseer wat gebruik kan word in woordnavorsing. Ek verdeel die stappe in twee groepe: Die eerste klomp is vir 'n basissoektog; die laaste klomp is opsioneel en vir meer gevorderde soektogte.